PYLON คาดผลงาน H2/64 ฟื้น หลังตุนแบ็กล็อก 500 ลบ. จ่อเดินเครื่อง “ไฮสปีดเทรน 3 สนามบิน”
PYLON คาดผลงาน H2/64 ฟื้น หลังตุนแบ็กล็อก 500 ลบ. จ่อเดินเครื่อง “ไฮสปีดเทรน 3 สนามบิน”
3 มี.ค. 2564

นายชเนศวร์ แสงอารยะกุล กรรมการผู้จัดการใหญ่ บริษัท ไพลอน จำกัด (มหาชน) หรือ PYLON เปิดเผยว่า แนวโน้มธุรกิจในปี 2564 จะเริ่มฟื้นตัวในครึ่งปีหลัง เพราะคาดว่าโครงการรถไฟความเร็วสูงสายต่างๆจะเริ่มได้ตามแผนตั้งแต่ช่วงปลางปีเพื่อมาชดเชยโครงการภาคเอกชนที่ชะลอตัวลง
ทั้งนี้ โครงการรถไฟความเร็วสูงเชื่อม 3 สนามบิน และโครงการรถไฟไทย-จีน เส้นทางโคราช คาดว่าจะเริ่มเห็นการดำเนินงานได้ตั้งแต่ช่วงกลางปีนี้ จะช่วยหนุนภาพรวมงานก่อสร้างเริ่มกลับมาเฟื่องฟูไปอีกอย่างน้อย 2-3 ปี เป็นโอกาสให้บริษัทเข้ารับงานและตุนเป็น Backlog ตั้งแต่กลางปี 2564 เป็นต้นไป
ส่วนงานรถไฟฟ้าสายสีส้มที่ยกเลิกไป มองว่ายังไม่กระทบบริษัท เนื่องจากโครงการดังกล่าวยังไม่ทราบผู้ชนะ และยังไม่เกิดขึ้นในเร็วๆ นี้
ขณะที่ปัจจุบันบริษัทมีงานในมือ (Backlog) ประมาณ 500 ล้านบาทที่จะทยอยรับรู้เป็นรายได้ในปีนี้ ส่วนงานก่อสร้างใหม่ปีนี้คาดว่าช่วงครึ่งปีแรกจะชะลอตัวจากการชะลอตัวของภาคเอกชน แต่คาดว่าจะฟื้นตัวในครึ่งปีหลังจากงานโครงการขนาดใหญ่ของภาครัฐทั้งโครงการรถไฟความเร็วสูงเชื่อม 3 สนามบินและโครงการรถไฟไทยจีน
สำหรับผลประกอบการงวดปี 2563 มีกำไรสุทธิ 182.54 ล้านบาท ลดลง 95.07 ล้านบาท หรือลดลง 34.24% จากปีก่อนมีกำไรสุทธิ 277.61 ล้านบาท มีรายได้จากการให้บริการ 1,416 ล้านบาท ลดลง 138.23 ล้านบาท หรือลดลง 8.89% จากปีก่อนที่มีรายได้ 1,554.23 ล้านบาท ผลประกอบการที่ลดลง เนื่องจากได้รับผลกระทบจากการแพร่ระบาดในสถานการณ์โควิด-19 (COVID-19) ทำให้ดีเวลลอปเปอร์ชะลอโครงการ ซึ่งส่งผลต่อภาพรวมบริษัทฯ